cyanic-selkie/wikianc huggingface dataset:
פלגה 916
גידול בפעילות
היקף פעילות הבט"ש בזירת אשדוד גדל, הן במספר הדבורים והן בשעות הים. ב־1995 נוספו 3 דבורים לפלגה. כתוצאה מכך הוקמה באותה שנה מחדש סיירת שלישית ושמה כסיף. גם בתקופה של רגיעה יחסית היו הפרות של הסדרי השיט מצד הפלסטינים. באחד המקרים, בעת שצוות יאכטה ישראלית התכוון לבצע צלילה לאוניה הטבועה "האמיר פארוק", עלה צוות של המשטרה פלסטינית על היאכטה וכפת את אנשיה. הדבר נעשה בניגוד להסכם עם הפלסטינים שהתיר שהיית ספינות ישראליות במימי עזה. דבור שהגיע למקום עצר את המשך ההשתלטות והעברת היאכטה לעזה. לוחמי הפלגה המשיכו במאמץ למנוע הברחות אמל"ח ואנשים לרצועת עזה. הדבורים עצרו ספינות שחרגו מאזורי השיט ואנשי צוותן הובאו לאשדוד לחקירה. באחד המקרים, אף ביצעו לוחמי הדבורים השתלטות על ספינה חשודה, מאחר שהתברר שצוות השתלטות של הקומנדו הימי יגיע רק בחשיכה. הקושי בהעברת אמצעי לחימה בדרך הים גרם לפלסטינים לפנות לפיתוח חלופות אחרות, כגון מנהרות.
המאה ה-21
עם תחילת האינתיפאדה השנייה החלו לוחמי הפלגה להתמודד עם מציאות חדשה ברצועת עזה ובגבולותיה הדרומיים של מדינת ישראל. לצד ניסיונות כושלים של ארגוני טרור לחדור למדינת ישראל דרך הים או לפגוע בכלי השיט של הפלגה, היו גם ניסיונות שצלחו. במהלך השנים 2004–2005 היו מספר ניסיונות לפגוע בכלי השיט כגון: סירת נפץ עם שני מחבלים מתאבדים שהתפוצצו בסמוך לדבור במהלך תשאול של אותה סירה חשודה, מה שגרם לפצועים בקרב הלוחמים ופגיעה בגוף הכלי. לאחר הצלחה יחסית זו, היה ניסיון נוסף, הפעם בעזרת רפסודת הצלה שמולכדה בחומרי נפץ והייתה אמורה להתפוצץ בסמוך לכלי המסייר. בסופו של דבר הניסיון לא צלח והרפסודה הושמדה בירי. שני האירועים החריגים הללו לצד ניסיונות הברחת אמצעי לחימה אל רצועת עזה דרך גבולותיה הימיים שסוכלו בהשמדת הסירות המבריחות, הובילו את חיל הים לשנות את אופי היחידה ולהאיץ את תהליך פיתוח כלי בט"ש חדשים שהחל בעשור הקודם. בשיתוף התעשייה הביטחונית הישראלית הואץ תהליך המסירה לחיל הים של דור כלי הבט"ש המודרני שייתן מענה למציאות איתה מתמודדת היחידה הדרומית של חיל הים.
באמצע העשור החל תהליך קליטת כלי הבט"ש חדשים: דבורה סימן שלוש ושלדג. מה שנתן את האפשרות להוציא מן השירות את הדבורים המתיישנים שלא התאימו לקצב התפתחות המציאות הביטחונית. במהלך העשור שינתה את פניה גם יחידת ביטחון הנמלים והוכפפה לפיקוד הפלגה, מה שאפשר שינוי תודעתי אצל לוחמיה לצד שינוי משימות, מיחידה הגנתית שכל תפקידה הוא הגנה על נמלים, ליחידה יוזמת היוצאת למשימות בט"ש מיוחדות. בעקבות כך שונה שמה ליחידת סנפיר.
מבנה ארגוני
פלגה 916 מחולקת לארבע סיירות: סיירת בזק, סיירת כסיף, סיירת כריש וסיירת טריגון ויחידת אביר הים, האמונה על כלי השייט המופעלים מרחוק. בראש הפלגה עומדים מפקד הפלגה, שהוא קצין ים בדרגת סא"ל שעבר מסלול פיקוד על כלי בט"ש או פיקוד על סטי"ל בשייטת ספינות הטילים, וסגנו שהוא קצין ים בדרגת רס"ן. תחת פיקודם ניצבים מפקדי הסיירות, שהם קציני ים בדרגת סרן או רב־סרן, אשר פיקדו בעבר על אחד מכלי השיט בפלגה וסיימו את הכשרתם בבית הספר לפיקוד ימי מתקדם (פי"מ). הלכה למעשה דומה המבנה הארגוני של הפלגה במקצת למבנהו של גדוד צה"לי – אך עם כמה הבדלים. הבולט בהבדלים אלו הוא העובדה שהיחידה אינה כפופה ארגונית ליחידה גדולה יותר כגון חטיבה, אלא מהווה יחידה אוטונומית עם משימות ייחודיות לגזרה בה היא פועלת.
ייחודיות זו של פעילות פלגות הבט"ש והתמקצעותן הבלעדית בזירת הדרום אינו מאפשר את החלפתן של הפלגות בכוחות אחרים לצורכי אימון או מנוחה – כנהוג בחטיבות חי"ר ושריון. לפיכך שגרת האימונים של לוחמי הפלגה נערכת במסגרת סיירתית ומוטלת על כתפיו של מפקד הסיירת, שמתפקידו לארוג את אימון חייליו בין משימותיה המבצעיות של הפלגה ובין שיגרת אחזקת הספינות. משמעות הדבר אפוא הוא שכל אימון סיירת ביחידה נערך בתקופות אינטנסיביות וקצרות, כאשר הסיירות שלא מתאמנות מעמיסות על עצמן את נטל ביצוע המשימות המבצעיות של הסיירת המתאמנת כדי לפנות את חייליה לצורך האימון. בשנת 2006 הוכפפה לפיקוד הפלגה יחידת סנפיר. תחילה הסתכמו משימותיה של היחידה בהגנת מימי חלקו הצבאי של נמל אשדוד - מעל לפני המים ומתחתיהם. כמו כן הייתה מפוקדת היחידה על מלאכת בידוקן של אוניות סוחר הנכנסות למימיה הטריטוריאליים של ישראל בדרכן למעגנות ונמלי דרום גבולה הימי של המדינה. בחלוף השנים ועם התפתחות תורת הלחימה ביחידה החלו לוחמיה לסייע לשאר ספינות הפלגה במשימות סיור מיוחד, אבטחת הגבול הימי הדרומי ובאכיפת הסגר הימי על רצועת עזה. יתרונן של ספינות היחידה על פני כלי הבט"ש העיקריים הפועלים בפלגה בא לידי ביטוי במשימות המחייבות מגע קרוב עם כלי שיט חשודים ובמשימות בטווחים קרובים לחופי אויב – משימות אשר בהן הופך גודלן הקטן של הסירות אותן מפעילים לוחמי היחידה ליתרון.
יעוד הפלגה
תפקיד פלגה 916 הוא הגנה על מרכז המדינה אך מירב משאביה מופנים אל רצועת עזה. למעשה חיל הים היא הזרוע היחידה שלא ביצעה התנתקות בשנת 2005 ונשארה ברצועה. על אף שבימי שגרה היחידה אמונה על הביטחון הימי השוטף, אין זה יעודה הבלעדי. היחידה מבצעת פעילות הרתעתית התקפית בים ומהים לאורך כל השנה וכוחותיה לוקחים חלק פעיל בכל פעילות מבצעית במרחב הימי שמטרתה סיכול פעילות ארגוני טרור, פגיעה בתשתיותיהם ובגורמים המסייעים להם. על פעילותה זכתה הפלגה בפרס הרמטכ"ל ליחידות מצטיינות לוחמות בשנת 2008.
כלי השיט
הפלגה מורכבת כיום משלושה סוגים של כלי שיט: דבורה סימן 3, שלדג שהם הכלים החדשים ביותר בחיל הים וצרעות המשמשות את יחידת סנפיר. כלי הבט"ש החדשים תוכננו בתצורת פלטפורמות לחימה בעלות יכולות תמרון, תאוצה, מהירות ועמידה בתנאי ים קשים. כל זאת כדי להשיג יתרון ממשי על כלי שיט קטנים שארגוני טרור מפעילים, וזאת מבלי לאבד את היכולת להתמודד נגד כלי שיט גדולים ואת אופציות התקיפה למרחקים ארוכים. קיים הבדל משמעותי בין פלגה 916 לפלגות אחרות – האיומים הימיים שהתגברו בעשור האחרון וגזרות האחריות של היחידה חייבו את חיל הים לשנות את אופי כלי השיט של הפלגה מספינות סיור לפלטפורמות לחימה רב תכליתיות המסוגלות לשאת יותר אמצעי לחימה, ציוד לוחמה אלקטרונית, ציוד אופטי משוכלל והספקה חיונית ללוחמים המאריכה את זמני השהייה של הספינות בים.
כלי נשק
לוחמי הפלגה מפעילים שלל אמצעי לחימה מסווגים ובנוסף כלי נשק קלים: רוס"ר M-16, מקלע מאג, מקלע M2 בראונינג וכלה בתותח מדגם טייפון 25 מ"מ מיוצב. נוסף על כך הלוחמים מפעילים מערכות שליטה ובקרה ייעודיות לחיל הים, אמצעי לחימה אלקטרוניים, אמצעים אלקטרו-אופטיים ומערכות נשק מסווגות המקנות לכלי השיט יכולת פגיעה מדויקת בשלל מטרות בטווחים רחוקים.
תהליך הכשרת לוחמים
הלוחמים בפלגה מתחלקים לשניים, לוחמי כלי בט"ש, המהווים את עיקר הכוח ולוחמי סנפיר.
לוחמי כלי בט"ש מגיעים לספינות לאחר מיוני טרום גיוס. בגמר הטירונות הימית, הלוחם עובר קורס בבה"ד חיל הים בהתאם למקצוע הנבחר לו, ימאי או מכונאי, קורס זה מקנה את הכלים הבסיסיים לצורך קליטה יעילה ומהירה בספינות. בסוף מסלול ההכשרה נערך טקס הענקת דרגת רב־טוראי. לאחר הגעת החיילים לפלגה מתבצעת החלוקה על פי הסיירות השונות ובהתאם לכך הצבה בספינות שיהוו גם בית וגם פלטפורמת הלחימה שעליה ישרתו, הכשרת הלוחמים לקרב מתחילה למעשה רק עם הגעת החיילים לספינות אליהן צוותו, מסלול ההכשרה הבסיסי אורך כ-שנה ושלושה חודשים ומסתיים עם קבלת סיכת הלוחם, לאחר מכן הלוחם מוסמך על העמדות השונות בספינה תחילה בתחום הנשק ולאחר מכן בתחום גילוי ניווט וקשר או בתחום המכונה. על תהליך ההכשרה אמונים הלוחמים הוותיקים שמעבירים את הידע שלהם ללוחמים הצעירים, ומבחני ההסמכה מבוצעים לרוב על ידי הצוות הפיקודי של הספינה ( מפקד הספינה, סגן מפקד הספינה והצ'יף). הלוחמים הבולטים יוכשרו לתפקידים פיקודיים על כלי הבט"ש. מכונאים יצטרפו לסגל הספינות לתפקיד המנוען הראשי (צ'יף), ואילו ימאים ישמשו כסגני מפקדי כלי בט"ש. כמו כן, בכול ספינה יוכשר אחד מאנשי הצוות הזוטר כחובש ימי. הכשרות מתקדמות אלו מתבצעות, לכול המוקדם, לאחר צבירת ניסיון ימי של שנה בכלי הבט"ש, וביצוען מוטל על בה"ד חיל הים. משך ההכשרה לכל אחד מן התפקידים הוא ארבעה חודשים ולאחר מכן ישנו זמן חפיפה נוסף של כחודש.
יחידת סנפיר משלימה את ספינות הפלגה במשימות מיוחדות הדורשות הפעלת כלי שיט במתארים אחרים. על כן הכשרת לוחמיה שונה במקצת: במסגרת "הכשרת הלוחם" עוברים חיילי היחידה קורסי הכשרה ייעודיים: קורס טכנאי קשר אלקטרוני תת-ימי, קורסי גילוי, זיהוי ושליית מוקשים, קורס לוט"ר וקורסי לחימה אחרים. המסלול כולו משולב בנים ובנות. תהליך "הכשרת הלוחם" ביחידה כולל בנוסף לעיל, תפעול אמצעי לחימה של היחידה, מטווחים ימיים בתרחישי פח"ע, התמחות בצלילה הגנתית ותפעול סירות הכולל – סירות גומי והסמכות בסירות הליבה של היחידה, ה"צרעות". בסוף מסלול ההכשרה, מקבלים הלוחמים את סיכת "לוחם סנפיר". למתאימים, לאחר פרק זמן של שנה וחצי ביחידה ניתנת האפשרות להתחיל במיונים והכשרות לקראת קורס מתקדם בבה"ד חיל הים המסמיך לוחמים לתפקיד מפקדי "צרעות".
על אף שקיימת תלות מסוימת בבה"ד חיל הים (בעיקר כיוון שהקורסים הבסיסיים והמתקדמים מועברים שם), אופן ההכשרה של הלוחמים מוטל על מפקדי הכלים והכשרות מורכבות יותר, מוטלות על פונקציות הדרכתיות ביחידה, כל זאת בעיקר בגלל אופי השירות האינטנסיבי של לוחמי הפלגה שלא מאפשר לבצע עצירת פעילות והחלפת כוחות היחידה בכוח אחר לצורך מנוחה והדרכה.
הערכה וציונים לשבח
בשנת 2002 זכתה היחידה לתעודת הוקרה מהרמטכ"ל שאול מופז על פעילותה במרחב עזה.
בשנת 2011 זכתה היחידה לתעודת הערכה מטעם נשיא המדינה שמעון פרס על היותה יחידת מילואים מצטיינת. זאת על היותה יחידה המתבססת על סד״כ אנשי מילואים בשגרה ובחירום.
בשנת 2014 זכתה היחידה בפעם השנייה להיות יחידת מילואים מצטיינת והוענק לה פרס מטעם נשיא המדינה שמעון פרס.
בשנת 2014 זכתה היחידה בתחרות פרס הרמטכ"ל ליחידות מצטיינות בבית הגדודים וזכתה לתעודת הוקרה מטעם הרמטכ״ל בנימין גנץ.
בפברואר 2015 הוענק ליחידה צל"ש מטעם ראש מספן הים על הלחימה במערכת צוק איתן.
בשנת 2016 הוענקה ליחידה תעודת הערכה מטעם הרמטכ״ל גדי איזנקוט על הצטיינות בפעילות מבצעית.
ב־14 ביוני 2018 העניק מפקד זרוע הים, האלוף אליהו שרביט, תעודות הערכה לפלגה 916 עבור "רצף מבצעים חשאיים מורכבים ומשמעותיים כנגד התעצמות אויבנו". באותו מעמד הוענקה תעודת הערכה גם למפקד הפלגה.
ב־25 ביוני 2018 זכתה היחידה לתעודת הערכה מטעם נשיא המדינה ראובן ריבלין על היותה יחידת מילואים מצטיינת. זאת על היותה יחידה המתבססת על סד״כ אנשי מילואים בשגרה ובחירום.
בשנת 2020 זכתה היחידה לתעודת הערכה הצטיינות הרמטכל על רצף מבצעיים ופעולות חשאיות בעומק האויב.
מפקדי הפלגה
מפקד הפלגה הוא קצין ים בדרגת סא"ל. אורך משמרת פיקוד ממוצעת הוא כשנתיים.
טירת הימג'י
טירת הימג'י (יפנית 姫路城 - הימג'י־ג'ו) היא טירה בעיר הימג'י שבמערב יפן, הנחשבת לאחת הטירות הידועות והיפות ששרדו במדינה. בטירה המכונה גם "טירת האנפה הלבנה" (שיראסאג'י-ג'ו או האקורו-ג'ו) על שום צבע קירותיה החיצוניים וגגות המבנה אשר מזכירים אנפה הפורסת כנפיה לפני תעופה, 82 מבני עץ המקיפים את ה"דונג'ון", המגדל המבוצר המרכזי. הטירה הנוכחית שנבנתה במאה ה-17 הוכרזה כאתר מורשת עולמית בשנת 1993.
היסטוריה
טירה קודמת נבנתה באתר בתקופת אשיקאגה (המכונה גם "תקופת מוּרוֹמאצ'י") החל בשנת 1333 ונקראה "טירת הימיאמה". ב-1580 איחד דאימיו טויוטומי הידיושי את יפן כולה והשתלט גם על הטירה שמצבה התדרדר. במקום נבנה מגדל ובו שלוש קומות שהחליף את הטירה הקודמת, ובראשית המאה ה-17 החלו עבודות הרחבה שנמשכו 8 שנים. ב-1618 הוסף המעגל המערבי שהיה השינוי המשמעותי האחרון במתחם, והטירה קיבלה את מראה הנוכחי בקירוב. עד סוף תקופת אדו נשלטה הטירה על ידי פיאודלים מקומיים, והעיר התפתחה סביבה.
ב-1868, כאשר נפתחה תקופת מייג'י, שלחה הממשלה היפנית צבא להניס את יושבי הטירה בפגזי סרק. לאחר מכן שימשה הטירה כמתקן צבאי ומגורי הסמוראיים וחלק מהמעגל המערבי נהרס. עם זאת רובה של הטירה נותר על תלו וב-1871 היא נמכרה במכירה פומבית. ב-1929 הוכרה הטירה כאתר היסטורי וב-1931 הוענק לה מעמד של נכס לאומי. לקראת סוף מלחמת העולם השנייה הופצצה הימג'י, אך הטירה כמעט שלא נפגעה, ורובה נשמר גם לאחר המלחמה כאשר מתקנים צבאיים בסביבותיה נהרסו ופינו את מקומם למבנים מודרניים. עבודות שיפוץ מקיפות החלו במקום ב-1956 ונמשכו עד 1964.
הטירה הופיעה במספר סרטים, וביניהם קגמושה וראן של אקירה קורוסאווה, הסמוראי האחרון של טום קרוז, ובסדרת הטלוויזיה שוגון.
הטירה
הטירה נחשבת לדגם מייצג של טירות יפניות והיא שמורה היטב. סביב ה"דונג'ון" הנישא לגובה של חמש קומות משתרעים מבנים וגנים על שטח רבוע מוקף תעלת מים, שאורכו ורוחבו מגיעים לכ-500 מטר. המבנה המרכזי מוקף במבוך של פרוזדורים שחלקם אינם מובילים לשום מקום, דבר שאיפשר לאכן פולשים אפשריים ולטווח אותם. עם זאת, הטירה מעולם לא הותקפה באופן שאיפשר לבחון את יעילות הגנתה.
לודווייק ואן דן ברג
לודווייק ואן דן ברג (באנגלית: Lodewijk van den Berg; 24 במרץ 1932, זיילנד – 16 באוקטובר 2022) היה מדען אמריקאי ואסטרונאוט מטעם נאס"א. ואן דן ברג נולד בהולנד, בשנת 1975 קיבל אזרחות אמריקאית ולפי החוק ההולנדי איבד את האזרחות ההולנדית.
ביוגרפיה
לודווייק ואן דן ברג נולד בשנת 1932 בכפר בזיילנד. בשנים 1949–1961 הוא למד באוניברסיטת הטכנולוגיה של דלפט אותה סיים עם תואר בכימיה. הוא עבר להמשך לימודים לארצות הברית, סיים תואר שני ובהמשך תואר שלישי בשנת 1974.
ואן דן ברג קיבל עבודה ב-EG&G Corporation שבקליפורניה ועסק בגידול גבישים. החברה פעלה בתחום תעשיות ביטחוניות ולכן ואן דן ברג נאלץ לקבל אזרחות אמריקאית שבאותה התקופה גרר באופן אוטומטי שלילת אזרחות הולנדית. ואן דן ברג עסק בתחום שנים רבות. בתחילת שנות ה-80 של המאה ה-20 התגבש רעיון לבצע סדרת מחקרים בתחום זה בחלל. ואן דן ברג וחבריו בעבודה תכננו מערכת לגידול גבישים שהייתה מיועדת לשיגור לחלל. שימוש במערכת דרש מיומנות מיוחדת ובנאס"א הוחלט לכלול בקורס הכנה לאסטרונאטים מדען. החברה בה עבד ואן דן ברג התבקשה לתת שמונה שמות של מועמדים. מכיוון שבין העובדים המתאימים נמצאו רק שבע, סוכם ברגע האחרון להוסיף ואן דן ברג לרשימה. באותה תקופה הוא כבר היה מעל ל-50 והערכה הייתה שהוא ייפסל על ידי נאס"א. אמנם לאחר מבדקים הוא היה בין שני מדענים שנכללו בקורס.
לאחר סיום קורס הכנה ואן דן ברג נכלל בצוות STS-51-B שנשלח לחלל על סיפון מעבורת החלל צ'לנג'ר באפריל 1985. כל המחקרים בתחום גידול גבישים בוצעו וצוות חזר לכדור הארץ לאחר 168 שעות.
תוך זמן קצר ואן דן ברג עזב את נאס"א וחזר לעבודתו. בהמשך הוא עבר לפלורידה וקיבל מינוי של מדען ראשי בחברת Constellation Technology Corporation.
ואן דן ברג לא חידש אזרחות הולנד גם לאחר שינוי החוק, אך ביקר במולדת באופן קבוע. בשנת 2004 בטלוויזיה הולנדית הוקרן סרט תעודה על חייו. בשנת 2007 אסטרואיד 11430 Lodewijkberg נקרא על שמו.
American Idiot (שיר של גרין דיי)
American Idiot הוא שיר מחאה של להקת הרוק גרין דיי, מתוך אלבום האולפן השביעי שלה באותו השם. השיר יצא כסינגל הראשון מתוכו, זכה לביקורות חיוביות מטעם המבקרים והיה מועמד לארבעה פרסי גראמי בשנת 2005, בקטגוריות "הקלטת השנה", "ביצוע הרוק הווקאלי הטוב ביותר – צמד או הרכב", שיר הרוק הטוב ביותר" ו"הקליפ הטוב ביותר". הוא נחשב לאחד מהשירים המזוהים ביותר עם הלהקה.
רקע
השיר הוא אחד משני השירים הפוליטיים במפורש באלבום (השני הוא "Holiday"). ב-"American Idiot" נטעם שתקשורת ההמונים עוררה פרנויה ואדישות בקרב הציבור. בילי ג'ו ארמסטרונג הזכיר את הסיקור החדשותי על מלחמת עיראק, והרגיש שהחדשות האמריקאיות חצו את הגבול מעיתונות לתוכנית מציאות, והציגו קטעים אלימים שנחתכו עם פרסומות. ארמסטרונג המשיך וכתב את השיר לאחר ששמע את שירו של לנרד סקינרד "That's How I Like It" ברדיו במכונית שלו. "זה היה כמו, 'אני גאה להיות redneck' והייתי כאילו, 'אלוהים אדירים, למה שאתה תהיה גאה במשהו כזה?' זה בדיוק מה שאני נגדו". הפזמונאי מייק דירנט הרגיש שאנשים רבים ייעלבו מהשיר עד שהבינו כי במקום שזה שיר של כעס שמצביע באצבע מאשימה, אפשר לראות את זה כ"קריאה לאינדיבידואליות".
בראיון שנערך למגזין Q בשנת 2004 דנו שלושת חברי גרין דיי ברעיון של ביזוי דגלים ביחס לשיר שלהם.
הוצאה לאור
השיר יצא לאור בשנת 2004, והגיע למקום ה-61 במצעד הבילבורד הוט 100, בכך הפך לשיר הראשון של גרין דיי שנכנס למצעד. כל הלהיטים האחרים של גרין דיי הצליחו להיכנס רק מצעד שירי הרדיו או למצעד השירים מתחת להוט 100. "American Idiot" הפך לשירה הראשון של הלהקה שנכנס לחמישייה הפותחת בבריטניה, והגיע בשיאו למקום השלישי, והופיע לראשונה במקום הראשון בקנדה הוט 100. באוסטרליה הגיע למקום השביעי במקום ה-22 במקום ה-100 החמים ביותר של טריפל ג'י של 2004. גרין דיי ביצע את השיר בפרסי הגראמי 2005. "American Idiot" מכר 1,371,000 עותקים החל מיולי 2010.
וידאו קליפ
הווידאו קליפ של "American Idiot" מציג את הלהקה מנגנת במחסן מול דגל אמריקאי ירוק (התייחסות לשם הלהקה), שמסיבה לא ידועה מונה 48 כוכבים בלבד. באמצע הסרטון נראית הלהקה מנגנת במהירויות שונות (מהירות, איטית ומהירות רגילה). במהלך הגשר פסי הדגל נמסים על הרצפה. לאחר מכן מרססים את הלהקה על ידי נוזל ירוק ממגברים ליד הדגל. בסוף הלהקה מפילה את הכלים ועוזבת. את סרטון השיר ביים סמואל באייר. הסרטון זכה בפרס בחירת הצופה וגם מועמד לבימוי האמנותי הטוב ביותר.
שבחים
"American Idiot" דורג במקום הראשון בסינגל 13 של העשור על ידי ה"רולינג סטון" בשנת 2009. VH1 הציב את השיר במקום 13 במאה השירים המובילים שלו בשנות האלפיים בשנת 2011. רולינג סטון דורג במקום ה-432 מתוך 500 השירים הגדולים בכל הזמנים בשנת 2010, היה השיר היחיד של גרין דיי ברשימה. הסינגל זכה בתואר הזהב בבריטניה, על 400,000 מכירות.
שימוש השיר כמחאה
לקראת ביקורו דונלד טראמפ בבריטניה ביולי 2018, הושק קמפיין להעלאת "American Idiot" לראש מצעד השירים בבריטניה. במצעדים הרשמיים של בריטניה מיום 13 ביולי 2018, השיר נכנס מחדש למצעד הסינגלים בבריטניה במקום 25 ולמצעד הורדות הסינגלים בבריטניה במקום השני.
קרטידים
הפקה
אברהם שמואל יוריס
אברהם שמואל יוּרִיס (לרוב בראשי תיבות: א. ש. יוריס; בעיתונות של תקופתו מופיע פעמים רבות כ"ד"ר יוריס"; 8 במרץ 1890 – 21 באפריל 1971) היה פעיל ציוני סוציאליסטי, סופר, פובליציסט ומבקר אמנות, מבכירי המבקרים הארצישראלים בזמנו, כתב בעיתוני ארץ ישראל והעולם, בעיקר ביידיש ובעברית.
ביוגרפיה
נולד בקולומיאה שבמזרח גליציה (בתחומי האימפריה האוסטרו-הונגרית) בשנת 1890, למרים קופרמן ולאשר, סוחר ותלמיד חכם. למד בבית ספר עממי יהודי מיסודו של הברון הירש ובגימנסיה ממשלתית פולנית, אז החל לתמוך ב"פועלי ציון", היה ממייסדי חוג של אוהדי המפלגה בקרב התלמידים וכתב חוברת הסברה בפולנית. כמו כן חיבר שירים ביידיש, בפולנית ובגרמנית (שחלקם התפרסמו בכתבי עת). לאחר מכן המשיך ללימודים גבוהים: למד פילוסופיה ומשפטים באוניברסיטת וינה, וקיבל בה תואר דוקטור. בשנות לימודיו היה פעיל במועדון "חרות" של הסטודנטים חברי "פועלי ציון", ופרסם מאמרים בביטאון המפלגה, "דער יידישער ארבייטער" (בעריכת יעקב זרובבל וברל לוקר בלבוב).
בארץ ישראל השתקע בתל אביב, עסק בפעילות תרבותית במועצת פועלי תל אביב ויפו ולאחר מכן ניהל את ועדת התרבות המרכזית והמרכז לתרבות של ההסתדרות. הִרבה להרצות ברחבי הארץ, פעמים רבות לקהלי עולים. מעלייתו ועד 1950 יצא לשליחויות רבות מטעם "פועלי ציון", קק"ל, ההסתדרות וקרן היסוד באירופה ובארצות אמריקה הלטינית, מהן כמה ממושכות. כן השתתף בכמה קונגרסים ציוניים. במלחמת העולם השנייה יצא לדרום אמריקה בשליחות קרן היסוד והקונגרס היהודי העולמי לאיסוף תרומות, לעשיית נפשות בקרב היהודים למען הציונות ולתמיכה במפעל הציוני בקרב מנהיגי המדינות הלא-יהודים.
מלבד ספריו שנתפרסמו, הותיר יוריס בפולין כתבי יד של שלושה ספרים, שאבדו בשואה: "אין פיבער פון אויפצוי" ('בקדחת הבניין') ו-"אין פייער פון פערטיידיקונג" ('באש ההגנה') שעמדו להופיע מטעם הקה"ק ו"בלומען אדער קינדזשאלען" ('פרחים או פגיונות') (ספר נגד הרוויזיוניסטים, שעמד להופיע מטעם "פועלי ציון").
אברהם שמואל יוריס נפטר בתל אביב ב-21 באפריל 1971, בגיל 81, ונקבר בבית העלמין קריית שאול. היה אב לבת, קיסריה.
ארכיונו האישי של יוריס שמור בארכיון מפלגת העבודה.
סקובי-דו 4: קללת מפלצת האגם
סקובי דו 4: קללת מפלצת האגם (באנגלית: Scooby-Doo! Curse of the Lake Monster) הוא סרט קומדיה אמריקאי טלוויזיוני משנת 2010 בבימויו של בריאן לבאנט, המהווה את פרקו הרביעי בסדרת סרטי לייב-האקשן של "סקובי-דו" וסרט המשך ל"סקובי-דו 3: התעלומה מתחילה", הסרט צולם בסנטה קלריטה בקליפורניה ובמועדון הקאנטרי שרווד בטאוסנד אוקס בקליפורניה ושודר לראשונה ב-16 באוקטובר 2010.
עלילת הסרט
עם סיום שנת הלימודים והיציאה לחופשת הקיץ, פרד, דפני, ולמה, שאגי וסקובי-דו נוסעים אל מועדון הקאנטרי של דודה של דפני, ת'ורנטון "תורני" בלייק החמישי, ששכר אותם לעבוד אצלו למשך הקיץ.
במסיבת הפתיחה של המועדון, מופיעה לפתע מפלצת ענקית דמוית צפרדע וגורמת הרס. כשהם נחושים לפתור את התעלומה, החבורה חוקרת את האדם היחיד שאי פעם צילם את מפלצת האגם, מר יוגינס. שומר המגדלור, ואז הוא מספר להם את סיפורה של מפלצת האגם: כאשר המתיישבים הראשונים התיישבו לראשונה בארי פוינט, זקנה בשם וונדה גרובוורט (שהייתה גם מכשפה) הזהירה אותם לא להגיע לנחלה שלה, ומשלא נענתה, היא השתמשה באבני ירח ששימשו כמקור כוח הכישוף שלה - על מנת להפוך צפרדע למפלצת איומה שתקפה את תושבי הכפר. וונדה נשפטה לאחר מכן באשמת כישוף והועלתה על המוקד. למחרת, ולמה מציגה לבני החבורה האחרים קטעי אבטחה של מפלצת האגם הפוגשת דמות עם ברדס מסתורי על החוף, אך ולמה שופכת בטעות את התה שלה על המחשב והורסת אותו.
למחרת בבוקר, הם מוצאים את ולמה מחוסרת הכרה על החוף, ומבחינים ביבלות על כף ידה. ולמה נראית מופתעת, אך מבטיחה להם שזה כלום. לאחר שהם מעדכנים אותה במתקפת המפלצת האחרונה, דפני מספרת כי ראתה צבע סגול על גלימתה של הדמות ומציעה לבדוק סירה שראו בדרך לארי פוינט. שאגי מזמין את ולמה לצאת לדייט, שם העניינים מתקיימים כשורה עד שהוא מדליק גפרור, וולמה מגיבה בפחד. שאגי קורא למלצר, שמתברר שהוא סקובי, שכועס על שאגי שהוא מתעלם ממנו ומנסה להרוס את הדייט. סקובי נושך את שאגי, וגורם לו להפיל את השולחן ואת אבן הירח שהוא התכוון להעניק לוולמה בהפתעה. פרד ודפני הולכים לבדוק את הסירה, ונכלאים על ידי המפלצת, אך מצליחים לברוח.
כשהחבורה נוסעת לביתה של האישה שהיא גם צאצאיתה האחרונה החיה של וונדה, הם מבחינים שהשתקפותה על ולמה נשקפת כהשתקפותה של וונדה מלאת היבלות. כשהיא מבינה שהיא נחשפה, ולמה תוקפת את החבורה ועוזבת. החבורה מתעוררת מאוחר יותר ומוצאת את גברת טרובורג, שמסבירה להם שוולמה נאחזה דיבוק על ידי אמה הקדמונית. החבורה מבינה שהם פספסו את הרמזים הקטנים - היבלות, הפחד של ולמה מאש, אהבתה לאבני ירח ושפיכת התה על המחשב כשהם במהלך הצפייה בקטעי האבטחה שעמדו לחשוף את ולמה. גברת טרובורג משערת בפניהם שוונדה כנראה הלכה אל המערות התת-מימיות. החבורה מגיעה למערה, שם שאגי מתפרץ ממקום מחבואם ומצווה על ולמה לעצור. וונדה יוצר שלוש מפלצות אגם חדשות ושולחת אותן אחרי החבורה, ובעוד שסקובי, פרד ודפני נסים על חייהם, שאגי נשאר ומנסה לעזור לוולמה להילחם במכשפה.
בינתיים, פרד ודפני מגיעים למבוי סתום ונאלצים להתפצל על מנת לחמוק ממפלצת אגם. באותו זמן, שאגי מנסה להציל את ולמה על ידי שירת השיר האהוב עליה, ולאחר שוולמה מצטרפת ומצליחה להשתחרר משליטת המכשפה, רוח הרפאים של וונדה מנסה לזמן את הציוד שלה, אך סקובי מגיע בדיוק בזמן ומרסק אותם על ידי סלע, משמיד את וונדה והופך את המפלצות לצפרדעים, פרד ודפנה מתאחדים זה עם זו ובמקביל, שאגי מתוודה על אהבתו לוולמה. וולמה ושאגי מתנשקים, אבל לאחר הנשיקה שניהם מסכימים שהם לא הרגישו שהרגשות ביניהם אמיתיים, ומחליטים להישאר חברים טובים. הסרט מסתיים כשחבורת "מסותרין בע"מ" מתאחדת ומתחבקת בחיבוק קבוצתי.
שיווק
ב-1 באוגוסט 2010, הוצג ברשת "Cartoon Network" טריילר קצר לסרט המציג את סקובי ושאגי בחוף הים.
מדרוג
הבכורה הטלוויזיונית של הסרט משכה 5.1 מיליון צופים.
מדיה ביתית
הסרט הופץ על גבי תקליטורי DVD על ידי "Warner Home Video" ב-1 במרץ 2011. "Warner Bros. Home Entertainment" הפיצה את הסרט על גבי תקליטורי Blu-ray.
צרת ערווה
צרת ערווה (מכונה גם צרת הבת) היא כינוי להלכה יסודית בהלכות יבום, לפיה כאשר שתי נשים שהיו נשואות לאיש אחד נצטרכות ליבום, ואחת מהן אסורה ליבם בגלל איסור עריות, אזי גם האשה השנייה, הנקראת "צרה" ואינה אסורה ליבם מצד עצמה, אסורה להתייבם לו מכח האיסור לאשה הראשונה, ולכן היא מותרת מיד להנשא לזר ללא צורך בחליצה, אם אין יבמים נוספים.
הכינוי "צרת הבת" לסוגיה נוצר שכן נוהג מסורתי של נישואי אחיינית לדוד יצר מקרה שכיח של הזדקקות לסוגיה בסיטואציה מאוד מסוימת. אם בת נצרכה לכאורה ליבום מאביה, אחי הבעל הנפטר, ונפטרת מצורך זה כיוון שהיא ערווה על אביה, מתעוררת השאלה כיצד יש להתיר את נישואיה של צרתה של הבת, הלא היא האישה האחרת של הבעל (שהוא גם דודה של הבת) אשר נפטר.
במשנה מובאת מחלוקת יסודית בין בית שמאי ובית הלל לגבי תוקפה של הלכה זו, כאשר בית שמאי מתירים לצרת הערווה להתייבם וכן מחייבים אותה בחליצה על מנת להנשא לאדם זר, בעוד בית הלל אוסרים עליה להתייבם ופוטרים אותה מחליצה. למחלוקת זו היו משמעויות חמורות לגבי ממזרות ואיסורי נישואים לכהן:
מימרא מפורסמת של רבי דוסא בן הרכינס בעניין צרת הבת הוא:
מקור הדין
מקור הדין הוא מהפסוק. חכמים מקישים את הפסוק בו נאמר "לצרור" בפרשת העריות, לפסוק האומר את דין היבום, ומכיוון שבשניהם נאמרה המילה "עליה", על פי כלל הגזירה שווה, נדרש כי הכוונה במילה "לצרור" היא לאסור צרת ערווה במקום יבום.
לפי דעתו של רבי יהודה הנשיא, הלימוד נלמד האות ה' המיותרת לכאורה במילה "ולקחה", הכתובה בפרשת יבום. מכיוון שהיה ניתן ליכתב בפסוק "ולקח" וכתוב "ולקחה", דורש רבי יהודה הנשיא שמותר לו ליקח את האשה ולייבמה דווקא אם הוא יכול ליקח ולייבם עם צרתה, אך במקרה שצרתה אסורה, גם היא אסורה עליו לייבמה.
גדר האיסור
נחלקו הראשונים בגדר איסור זה. יש שסוברים כי האיסור הוא כאשת אח שיש לה בנים, מכיוון שההיתר לאשת אח להנשא לבם - שהוא אח המת, הוא רק כאשר ישנה מצוות יבום, ומכיוון שכאן הפקיעה התורה את דין היבום, חוזר האיסור על היבמה ככל אשת אח, שאסורה באיסור חמור לינשא לאח ויש המסבירים כי האיסור הוא איסור חדש של צרת ערווה, ואינו כלול באיסור אשת אח לדיעה זו סמוכין בלשון הגמרא, השואלת לאחר שנלמדת הגזירה שווה מצמד המילים "עליה", "אזהרה שמענו עונש מנין", שאלה מפתיעה לפי שיטת רש"י, שסובר שמדובר באיסור הרגיל של אשת אח, ולפי דעה זו של הראשונים מובן כי אכן אין מדובר באיסור הרגיל של אשת אח, אלא באיסור מיוחד של צרת ערווה, שעליה שואלת הגמרא "עונש מנין", והלימוד הוא מהכרת המובא בסוף פרשת העריות.
צרת ערווה כערווה
רבי יצחק זאב סולובייצ'יק, במהלך שנחשב ליחיד מסוגו בקרב שיטות האחרונים, סובר כי האיסור של צרת ערווה מחיל על הצרה את האיסור הקיים על הערווה; אם הערווה היא למשל בתו של היבם, חל על הצרה אותו איסור של הערווה.
לפי חידוש זה, מחדש הגרי"ז כי אין די בכך שהערווה אסורה ליבום כדי לאסור את צרתה, אלא צריך שיהא עליה את דיני הערווה ממש כדי שתחשב צרת ערווה; אילו האיסור לייבם היה עובר על צרתה, די היה בכך שהוא אסורה להתייבם מחמת איסור מסוים, גם אם עדיין לא חל עליה האיסור. החילוק למעשה הוא כגון באשת אח שנהייתה אחות אשתו שאין האיסור השני חל עליה במציאות מכיוון שאין איסור חל על איסור, אך מכיוון שאם יפקע ממנה איסור אשת אח יחול עליה איסור אחות אשה ולא תוכל להתייבם, אין איסור האשת אח נפקע. נמצא שהדבר האוסר אותה להתייבם הוא איסור אחות אשה אבל למעשה אין עליה דיני אחות אשה, ולפי חידושו של הגרי"ז שצרת ערווה כערווה, אין בכוחה לאסור את צרתה.
דין זה של צרת ערווה כערווה, תקף דווקא אם מקור הדין הוא מ"לצרור" ו"עליה", אך לפי השיטה של רבי יהודה הנשיא שהלימוד הוא מ"ולקחה", אין גדר האיסור שצרת הערווה היא כמו הערווה עצמה, אלא כאשר אסור לו לקחת ולישא אשה מסוימת מפאת איסור מסוים, גם אם היא לא נחשבת עדיין לערווה, אסור לו לקחת את צרתה.
העונש
האיסור על עבירה זו היא כרת, מכיוון שהפסוק נאמר בפרשת עריות, שם יש עונש כללי.
צרת ערווה בזיקה
לפי הדעה כי יש זיקה, האיסור של צרה הוא גם על אשה שהיא צרת ערווה בזיקה, ולמשל כאשר אשה נופלת ליבום לפני יבם הנשוי עם אשה אחרת שהיא ערווה לאח שלישי, במקרה כזה, מכיוון שיש זיקה נחשבת היבמה לאשתו של היבם - עוד לפני שייבם אותה, ולכן גם אם יגרש היבם את האשה שהיא ערווה לאח השלישי, תאסר היבמה לייבום לפני האח השלישי - במקרה שהיא תפול לפניו לייבום בפעם אחרת.
עם זאת, במקרה שאח זה הנשוי עם הערוה, לא ייבם אותה, אלא האח השלישי, אין אסורה לו הצרה לייבום, ולמרות שהיא נפלה לייבום לפני האח השני שנשוי עם הערווה - אין היא נחשבת לצרת ערווה. לפי הסברו של תוספות ההסבר הוא מכיוון שדווקא אם הצרה היא צרת הערווה מאותו בית ומנפילה לייבום משותפת, דווקא אז נאמר עליה איסור התורה לייבם, ובשונה מנידון זה שהצרה נופלת לייבום מזיקת אישות מחמת הראשון ואילו הערווה אין לה כל שייכות לנפילה זו, אין היא נחשבת לצרת ערווה.
נבחרת סרביה בכדורגל חופים
הנבחרת הלאומית של סרביה בכדורגל חופים מייצגת את סרביה בתחרויות כדורגל חופים בינלאומיות ונמצאת בפיקוחה של התאחדות הכדורגל הסרבית.
הסגל הנוכחי
מאמן: דיאן קנזביץ'
ממשלת אנדורה
ממשלת אנדורה היא הגוף בעל הכוח הביצועי באנדורה, המהווה יחד עם הנסיכים-שותפים של אנדורה את הרשות המבצעת שלה. חוקת אנדורה העבירה את הרוב המכריע של סמכויות הביצוע באנדורה מידי הנסיכים-שותפים של אנדורה לממשלתה.
ראש הממשלה
אחת לארבע שנים מתקיימות בחירות כלליות באנדורה. לאחר הבחירות ממנה המועצה הכללית באנדורה את ראש הממשלה (Cap de Govern), והוא ממנה את שרי הקבינט ואת סגנו.
קבינט השרים
באנדורה ישנם שבעה שרים הממונים על ידי ראש ממשלתה.
ארץ אואטס
ארץ אואטס (באנגלית: Oates Land) היא אזור במזרח אנטארקטיקה, המהווה חלק מהטריטוריה האנטארקטית האוסטרלית שבאנטארקטיקה.
צורת ארץ אואטס היא צורת טריז, המשתרע לפנים היבשת מחוף אואטס בין קו אורך 53°45' מזרח לקו אורך 160° מזרח, ובין קו רוחב 60° דרום לקוטב הדרומי.
גילוי האזור
אזור ארץ אואטס נצפתה לראשונה בפברואר 1911, על ידי סגן הארי פנל, מהצי המלכותי הבריטי, מפקד ה"טרה נובה" - ספינת המחקר של משלחת טרה נובה, שחקרה את אנטארקטיקה בין השנים 1913–1910.
האזור מופה על ידי המשלחת האנטארקטית הלאומית הבריטית (שחקרה את אנטארקטיקה בין השנים 1913 - 1910), ולאחר מכן אזור חוף ארץ אואטס צולם על ידי צי ארצות הברית במסגרת מבצע קפיצה לגובה בין השנים 1947–1946, וכן על ידי המשלחת האנטארקטית הסובייטית (בשנת 1958), משלחת החקר האנטארקטית הלאומית האוסטרלית (בשנים 1959, 1961, 1962), על ידי צי ארצות הברית בשנים 1962–1960 ולבסוף על ידי הסקר הגאולוגי של ארצות הברית בשנים 1964–1963.
מקור השם
ארץ אואטס נקראת על שמו של אדגר אואטס.
קבוצתו של רוברט סקוט נתקלה בתנאים קשים באופן קיצוני במסעם חזרה מהקוטב הדרומי, בעיקר עקב מזג אוויר גרוע במידה בלתי מצויה, אספקת מזון ירודה, חבלות שנגרמו בנפילות, והשפעות הצפדינה וכוויות הקור, שחברו יחד להאט את התקדמותם. ב-17 בפברואר 1912, סמוך לרגלי קרחון בירדמור, מת אדגר אוונס (חבר המשלחת), כנראה, לדעת חבריו, כתוצאה מפגיעת ראש בנפילה אל תוך בקע כמה ימים קודם לכן. רגליו של אואטס נפגעו מכוויות קור קשות וייתכן (אם כי לא הוכח) שפצע המלחמה שלו נפתח מחדש בגלל השפעות הצפדינה. אין ספק שהוא נחלש והלך בקצב מהיר יותר מחבריו. ברישום ביומנו מיום 5 במרץ כתב סקוט "רגליו של אוטס במצב נורא... החייל המסכן כמעט גמור." התקדמותו האיטית יותר של אואטס, שיתר השלושה מיאנו להפקירו מאחור, גרמה לקבוצה לפגר בלוח הזמנים. בממוצע של 105 ק"מ בין תחנות המזון שהונחו מראש ומלאי של שבוע בלבד של מזון ודלק שסיפקה כל תחנה, נדרשה הקבוצה לקיים מכסת צעידה של למעלה מ-14 ק"מ ביום כדי להצטייד במנות מספיקות למסע 640 הק"מ האחרונים של מסעם חזרה על פני חומת הקרח רוס. אלא שמספר זה היה המיטב שהצליחו להגיע אליו בכל יום נתון והוא הלך והצטמצם לעיתים לכ- 4.8 ק"מ ביום בגלל מצבו המחמיר של אואטס. ב-15 במרץ אמר אואטס לחבריו, שאיננו יכול להמשיך והציע להם להניחו בשק השינה שלו. הם סירבו. הוא הצליח לגרור את עצמו עוד כמה קילומטרים אותו יום אבל מצבו החריף במשך לילה.
בבוקר ה-16 במרץ הקיץ אואטס משנתו וידע, כי עליו להקריב את עצמו כדי לתת לאחרים סיכוי להינצל. סקוט כתב, שאואטס אמר להם, "אני רק יוצא החוצה ואולי אתעכב זמן מה", ויצא, חוסך מעצמו את הכאב והמאמץ של נעילת מגפיו. הוא יצא מן האוהל אל תוך סופת השלג בקור של 40°- צלזיוס, אל מותו.
יוגב
{{פירושונים| אישים:
ראו גם
}}
לופטהנזה רגיונל
לופטהנזה רגיונל (בגרמנית: Lufthansa Regional) הוא מותג תחתיו מבוצעות הטיסות האזוריות של החברה הגרמנית לופטהנזה.
במסגרת אותם צעדי ארגון מחדש, החל משנת 2018 מוסר המותג "לופטהנזה רגיונל" ממטוסי החברות השותפות בו.
צי המטוסים
צי המטוסים של החברות במותג נכון לנובמבר 2018:
טמפון
טמפון חד פעמי הוא מסת חומר סופג (כותנה או ריון), המשמשת בעיקר כמוצר היגיינה נשית. טמפון מוכנס לנרתיק בתקופת הווסת כדי לספוג את נוזלי הווסת. ישנם גם טמפוני אף המיועדים לספיגת נוזלים בחללי האף, בעיקר, לאחר התערבויות כירורגיות.
בשנת 2000 כמאה מיליון נשים השתמשו בטמפונים ברחבי העולם.
היסטוריה
כתובות מצריות עתיקות מרמזות על כך שבתקופה הפרעונית השתמשו בסוג של טמפון עשוי פפירוס. במאה החמישית לפני הספירה הזכיר הרופא היווני הנודע היפוקרטס טמפונים עשויים מחתיכות עץ עטופות בבד.
במאה ה-18 וה-19 תעודו באירופה טמפונים הדומים לטמפונים שמשתמשים בהם כיום. אז הטמפון נועד גם למניעת הריון. ב-1776 רופא צרפתי תיעד שימוש טמפון עשוי פשתן ספוג בחומץ לטיפול בדימומים ודלקות בצוואר הרחם.
רופא האמריקאי ארל קליבלנד האס (Earle Cleveland Haas) מדנוור הגה את הרעיון לטמפון בזמן שיחה עם מכרה שספרה על חוסר הנוחות בשימוש בתחבושות. רופאים השתמשו אז בגלילי מכותנה לנקז הפרשות. הוא הניח שגלילים דומים יוכלו לספוג את הדימום. ב-19 בנובמבר 1931 רשם ה פטנט על טמפונים עם מוליך שנקראו "טמפקס". האס מכר את הפטנט ואת המותג לאשת העסקים גרטרוד טנדריך (Gertrude Tendrich) כשנה לאחר מכן, תמורת 32,000 דולרים אמריקאיים וייסדה את חברת "טמפקס".
בשנות הארבעים של המאה העשרים, הגינקולוגית הגרמניה ד"ר ג'ודית אסר-מיטאג המציאה סוג נוסף ופופולרי של טמפון חד פעמי הטמפון שווק כאלטרנטיבה "חכמה יותר" לטמפונים עם מוליך. ביחד עם רופא נוסף קרל האן הם הקימו את חברת ".O.B" (או-בה). שם החברה הוא ראשי תיבות בגרמנית של "Ohne Binde" - ללא תחבושת.
בשנים הראשונות יוצרו טמפונים כמעט אך ורק מכותנה. עם השנים עבר כמעט כל הייצור להשתמש בחומר הנקי והסופג הרבה יותר ויסקוזה.
מבנה
טמפון ללא מוליך מוחדר לנרתיק בעזרת אצבע.
דירוג כושר הספיגה
טמפונים מיוצרים בחמש דרגות כושר ספיגה. היצרנים השונים מגדירים את דרגות הספיגה באופן אחיד למדי. על פי רוב, הטמפונים הקטנים ביותר מיועדים לנערות צעירות. יתר הדרגות מתייחסות לעוצמות דימום משתנות.
סיכונים רפואיים
הטמפון מיועד להיות בנרתיק לא יותר מארבע עד שש שעות ויש להחליפו בטרם הכנסה של טמפון חדש. טמפון שנשאר בנרתיק זמן ארוך, מעל שמונה שעות, עשוי לגרום לזיהומים.
תסמונת ההלם הרעלי
הוכח שלטמפונים יש קשר לתסמונת ההלם הרעלי, תסמונת נדירה, לעיתים קטלנית, הנובעת מרעלן הנגרם מזיהום חיידקי של חיידק בשם סטפילוקוקוס. כמחצית מהמקרים בהם נשים דיווחו על תסמונת ההלם הרעלי מקושרים לשימוש בטמפונים. טמפונים גורמים לשינוי בטמפרטורה של הנרתיק שמעודדים התרבות של החיידק. טמפון שנשאר זמן ארוך בנרתיק מהווה בסיס נוח להתפתחות חיידקים. לפיכך, מומלץ למלא אחר הוראות היצרן, לבחור את הטמפון בעל כושר הספיגה המינימלי שיספיק לספיגת הזרימה, להחליף טמפונים מדי 4 עד 6 שעות, להימנע משימוש בטמפונים במהלך הלילה, להשתמש לסירוגין בתחבושות היגייניות ובטמפונים.
השפעות סביבתיות
לטמפונים לוקח להתפרק מאות שנים. הטמפון עצמו עשוי מכותנה מולבנת או מריון ואילו המוליך עשוי קרטון או פלסטיק. כמו כן, כל טמפון עטוף בנפרד, ברוב המקרים בעטיפת פלסטיק. קשה להעריך כמות הפסולת הפלסטית שמגיעה מטמפונים, בין היתר משום שהיא מתויגת כפסולת רפואית שאינה דורשת דיווח, וגם משום שמחקרים כה מעטים אפילו בחנו את היקף הבעיה.
תהליך ייצור טמפונים העשויים ריון הוא עתיר משאבים וכולל גם שימוש בכימיקלים.
טמפונים, מוליכי טמפונים ואריזותיהם המושלכים עלולים לגרום לסתימות ולנזקים בעיקר בערכות ביוב ישנות.
חברה ותרבות
ברוב החברות בעולם, נשים נדרשות להסתיר את דם הווסת, באופן כללי ובמיוחד מגברים ועל כן גם מוצרי ההיגינה מוסתרים בבתים ובחנויות. האריזות של הטמפונים אינן מרמזות על תוכן הקופסאות, בשונה ממוצרים אחרים. יצרני טמפונים הדגישו שטמפונים מסיעים בהסתרה - שומרים על הדם בתוך גוף האישה והם קטנים ונוחים לנשיאה.
בשנות השלושים של המאה הקודמת כאשר החלו למכור טמפונים ארצות הברית, הייתה חוסר נחת ציבורי שבשל החדרת הטמפון נשים נוגעות עצמן באזור הנרתיק, בייחוד נערות צעירות. טמפונים נחשבו לא הולמים מכיוון שהחדרת טמפון עשויה לגרום להנאה אורגזמית ושהוא עלול לשבור את קרום הבתולים. על אף שהוכח מחקרית שקרום בתולים לא בהכרח נקרע בזמן יחסי מין או בשימוש בטמפון, עדיין תפיסה זו רווחת באזורים מסוימים בעולם.
בניגוד למיתוסים רווחים, אין גיל להתחלת השימוש. הדבר קשור לתחושותיה של הנערה והמוכנות שלה להיות אחראית ולהוציאו בזמן. אין גם מניעה ללכת לים, לבריכה או לשבת באמבטיה.
טמפון רב פעמי
קיימים טמפונים רב פעמיים מבד או מספוג ים. טמפון מספוג ים עשוי מספוג ים טבעי שנחתך לגודל המתאים וניתן לחבר אליו חוט על מנת להקל על הוצאתו. לפני החדרת ספוג הים, שוטפים אותו במים על מנת לרכך אותו ולאחר מכן סוחטים את המים העודפים. לאחר הוצאת ספוג הים, שוטפים אותו ומכניסים בשנית. בניגוד לתחבושת היגיינית מבד ולגביעונית שמחזיקות שנים רבות, טמפון מספוג ים מחזיק שישה חודשים עד שנה. לאחר מכן הוא מתחיל להקרע.
אלטרנטיבות נוספות
קיימות מספר אלטרנטיבות לטמפון: תחבושת היגיינית, גביעונית, סופטקאפ דיאפרגמה ותחתוני מחזור.
נוסחת קינגמן
נוסחת קינגמן, בתורת התורים, היא נוסחה המספקת קירוב למודל תורים מסוג G/G/1. מודל תורים מסוג זה מציין, לפי סימון קנדל, מודל כללי בעל שרת יחיד ותור אינסופי. G/G/1 מתאר מערכת בעלת מופע לקוחות שלו התפלגות כללית כלשהי, תהליך שירות עם התפלגות כללית כלשהי, שרת יחיד ותור אינסופי, הפועל על פי מודל FCFS, נכנס ראשון יוצא ראשון. הנוסחה מאפשרת מציאת קירוב לתוחלת זמן ההמתנה בתור. כלומר, מציאת משך זמן ההמתנה הממוצע של לקוח, מרגע כניסתו לתור ועד לתחילת קבלת השירות. הנוסחה הוצגה לראשונה בשנת 1966 על ידי ג'ון קינגמן, במאמרו "On the Algebra of Queues", והיא נחשבת לקירוב טוב עבור מערכת העובדת בנצילות גבוהה.
הנוסחה
הנוסחה שהציג קינגמן הייתה זו:
כאשר:
הנוסחה היא מכפלתם של שלושה איברים התלויים בנצילות השרת, בשונות הזמנים במערכת ובמשך השירות בהתאמה. הנוסחה מבטאת הנחות אינטואיטיביות לגבי משך ההמתנה, שמשכו ארוך יותר ככל שנצילות השרת עולה, ככל שהשונות במשך הזמן בין המופעים או בזמן השירות עולה וככל שמשך השירות הממוצע עולה (בהתאמה לאיברים השונים במכפלה).
שוקי אורן
שוקי (יהושע) אורן (נולד בירושלים ב-5 בינואר 1959) הוא כלכלן ישראלי. בין השנים 2007–2011 היה החשב הכללי במשרד האוצר. אורן מכהן כיו"ר הבנק הדיגיטלי One Zero.
ביוגרפיה
אורן נולד בירושלים בשנת 1959 ולאחר סיום לימודיו בבית הספר התיכון ע"ש דנמרק, התגייס לצה"ל ושירת בחיל האוויר. בשנת 1984 סיים תואר ראשון בכלכלה (BA) באוניברסיטה העברית בירושלים. בשנת 1986 השלים תואר שני (MA) במנהל עסקים, אף הוא מהאוניברסיטה העברית.
קריירה ציבורית
אורן החל את דרכו המקצועית במגזר הציבורי ב 1985 ככלכלן בפיקוח על הבנקים בבנק ישראל.
ב-1986 הצטרף למשרד האוצר ומילא שורה של תפקידים באגף החשב הכללי, תחילה במחלקת ניהול החוב החיצוני ואחר כך כמנהל מחלקת מטבע החוץ. בשנת 1989 מונה אורן על ידי החשב הכללי אלי יונס לתפקיד סגן החשב הכללי באוצר, תפקיד בו כיהן עד סוף שנת 1993. במהלך שנות כהונתו הוביל אורן את ביצוע הסדר הקיבוצים, הסדר חובות המושבים (חוק גל) והסדר כור. לאחר מכן עזב אורן את האוצר ועבר למגזר הפרטי.
קריירה עסקית
בשנת 1994, עזב אורן את תפקידו כסגן החשב הכללי באוצר לטובת שורה של תפקידים בכירים במגזר הבנקאות, תחילה בבנק כללי ובהמשך כיו"ר בנק לאומי שווייץ.
בין השנים 1994–1995 כיהן אורן כמנכ"ל זרוע החיתום של בנק כללי 'כללי חתמים'. בין השנים 1995–1999 כיהן כסמנכ"ל ומנהל החטיבה העסקית של הבנק וב-2001 מונה למשנה-למנכ"ל הבנק.
בשנת 2002 עזב אורן את בנק כללי ומונה למנכ"ל בנק לאומי שווייץ, אחת מזרועות הבנקאות הזרות של לאומי. הבנק מנה אז 140 עובדים וניהל תחתיו נכסים בהיקף של 5.5 מיליארד דולר. הבנק השווייצרי עסק בניהול נכסים ובנקאות פרטית והמטה הראשי שלו ישב בציריך לצד סניף נוסף בז'נבה. אורן קיבל לידיו את ניהול הבנק בתקופה קשה ומאתגרת לאחר מעילת ענק ופרשת הלבנת כספים. תחת ניהולו של אורן הבנק הותיר את הפרשות מאחוריו והפך לבנק מצליח ורווחי. אורן הוביל את החלפת מערכות המיחשוב של הבנק ואת טיוב מערכת הנהלים והבקרות שלו.
כחשב הכללי
כחשב הכללי הוביל אורן פרויקטי תשתית גדולים בשיתוף המגזר הפרטי והבנקאי ובכלל זה הקמת הרכבת הקלה בירושלים, הקמת מתקני ההתפלה בשורק והרחבתם בחדרה, פלמחים ואשקלון. בתקופת כהונתו בוטלה זכיינות הקמת הרכבת הקלה בתל אביב ולאחר מכן הפרויקט הפך לפרויקט תקציבי.
אורן הוביל גם את מכירת יתרת מניות המדינה בבנק דיסקונט ומכירת מחצית אחזקות המדינה בבנק לאומי באותה עת. אורן אחראי גם לאחת הרפורמות המשמעותיות במערכת הבנקאית - רפורמה בסליקה הצולבת של כרטיסי האשראי שחייבה לראשונה את כל חברות האשראי לסלוק את הכרטיסים של המתחרות שלהן ובפרט איפשרה לחברות מתחרות של ישראכרט לסלוק את כרטיסיה (קודם לכן ישראכרט הייתה היחידה שסלקה את הכרטיסים שלה). הרפורמה הוזילה את עלויות הסליקה של כרטיסי אשראי לבתי העסק ובשרשור לציבור הרחב.
בשנת 2011 פתח בהליך בוררות נגד חברת כי"ל בגין מחלוקת על גובה התמלוגים שהחברה הייתה חייבת למדינה, הבוררות הסתיימה ב-2016 עם ניצחון גדול של המדינה ותשלום תמלוגים מצד כי"ל בהיקף של מעל 800 מיליון שקלים.
חזרה למגזר העסקי
בתום כהונתו כחשב הכללי ולאחר תקופת צינון מונה אורן בשנת 2012 לתפקיד מנכ"ל חברת Kardan N.V וליו"ר דירקטוריון החברות הבנות – תה"ל, קרדן שירותים פיננסים, קרדן סין וחברת GTC. אורן היה אחראי על ניהול חברת האחזקות ההולנדית שנסחרה בבורסת אמסטרדם ובבורסה הישראלית. במסגרת תפקידו הוביל אורן את פעילות הנדל"ן של קרדן במרכז אירופה ובמזרחה, וכן בסין, ובמקביל ניהל את פעילות הבנקאות והפיננסים שלה במזרח אירופה ואת פעילות תשתיות המים והחקלאות שלה במדינות מתפתחות ובכלל זה הקמתם וניהולם של מפעילי טיהור מים בסין. אורן קיבל לידיו חברת אחזקות עם נטל חובות כבד, אך לא הצליחה להבריא אותה והיא היא נכנסה למהלך של הסדר חוב, במסגרתו נמכרו רוב החזקות החברה בהפסד ניכר.
בשנת 2016 עזב אורן את קרדן ובהמשך הצטרף כחבר דירקטוריון וכחבר ועדות דירקטוריון בשורה ארוכה של חברות במשק ובכלל זה כיהן כיו"ר דירקטוריון Mirland Development Corporation, יו"ר קבוצת פקר פלדה, דירקטור בחברת האשראי החוץ בנקאי אורשי, יו"ר אלון חברת הדלק לישראל וחבר ועדת האשראי של קבוצת הראל וכן כדירקטור בלתי תלוי בחברת הנדל"ן מליסרון בה אורן עדיין מכהן.
במרץ 2019 מינה שר האוצר את אורן לתפקיד יו"ר קבוצת החברות קצא"א (קו צינור אילת אשקלון) במסגרת זו מכהן אורן כיו״ר חברת "דוראד אנרגיה בע"מ", בעלת תחנת הכוח דוראד. הוא מונה, אף על פי שב-2013 מבקר המדינה מתח ביקורת על אורן, על כל כך שבעת שהיה החשב הכלכלי באוצר נתן לחברה פטורים, הנחות והטבות מופלגות, שלא על פי הסכם הזיכיון המקורי שעליו חתמה. בשנת 2021 הוא הוחלף על ידי מיכל עבאדי-בויאנג'ו.
באוגוסט 2019 מונה אורן ליו"ר הבנק הדיגיטלי הראשון (בהמשך, "One Zero") שנוסדה על ידי אמנון שעשוע ומריוס נכט. הבנק התחיל לפעול במחצית השנייה של 2021.
אורן מתגורר היום בתל אביב, נשוי ואב לחמישה.
בניינים בעברית
הבניין הוא תבנית שנותנת משמעות שונה למילים מאותו שורש. למשל המילים: סגר, נסגר, הסגיר, הן מילים דומות מבחינת השורש ושונות מבחינת התבנית, התבנית נותנת להן משמעות מיוחדת. בדומה לדקדוק של שפות שמיות אחרות, בדקדוק העברי, בניין הוא מערכת נטייה של הפועל: כל בניין של פועל הוא קבוצה של תבניות לשוניות קבועות; בשפה העברית כדי ליצור פועל משבצים שורש מסוים בהתאם לזמן ולגוף בתוך התבנית של הבניין.
בעברית לכל תקופותיה נוהגים למנות שבעה מבנים עיקריים של בנייני הפועל, שאליהם נוספו עוד כמה בניינים נדירים. שמם של בנייני הפועל בעברית נקבע על פי צורת היסוד השכיחה שלהם, שהיא בזמן עבר ובגוף נסתר (הוא). הסיבה לכך היא שלצורת העבר הנסתר אין מוספיות לפני צורת היסוד ואחריה. שבעת הבניינים העיקריים בעברית הם: פָּעַל (מכונה גם "קל"), נִפְעַל, הִפְעִיל, הֻפְעַל, פִּעֵל, פֻּעַל, הִתְפַּעֵל.
הצירוף בנייני הפועל הוא צורת סמיכות, המורכבת מ-שני שמות עצם בדרך של השאלה. מערכת הבניינים בעברית אינה סימטרית. שבעת בנייני הפועל מתחלקים לשלוש קבוצות: הבניינים קל ונפעל, הבניינים הפעיל והופעל, ומערכת הבניינים הכבדים - פיעל, פוּעל והתפעל. לחלק מהבניינים הפעילים קיימים בניינים מקבילים, המשמשים להם סבילים פנימיים. בנייני הסביל הפנימי נבדלים מהבניינים המקוריים רק בתנועות, והשינוי הזה גורם משמעות סבילה ביחס לבניין המקורי. בעברית מתאפיינים הסבילים הפנימיים בתנועת u: בניין הֻפְעַל (להִפְעִיל) ובניין פֻּעַל (לפִּעֵל). בלשון המקרא היה קיים סביל פנימי גם לבניין קל.
הערה: צורות הפועל המוצגות כאן מתאימות לגזרת השלמים. לשאר הגזרות ישנן צורות נטייה שונות, לפי המאפיינים המיוחדים של כל גזרה.
עבר
בניין קל נוטה בזמן עבר לפי שלוש דרכי נטייה שונות, המכונות פָּעַל, פָּעֵל ופָּעֹל. מבחינה היסטורית הן התפתחו כנראה מהצורות qatila ,*qatala*, ו-qatula* בהתאמה. רוב השורשים נוטים לפי פָּעַל. מעט שורשים נוטים לפי פָּעֵל, והם בעיקר שורשים המציינים מצב (למשל: וַיְהִי כִּי-זָקֵן יִצְחָק, ). בשאר הגופים הצירה הפך לפתח בגלל חוק פיליפי: זָקַנְתִּי. הצירה השתמר בגופים האחרים בעיקר בגזרת ל"א: שָׂנֵאתִי, שְׂנֵאתֶם, בנוסף לגוף השלישי שָׂנֵא. כך גם בשורש ירא. השורשים הנוטים לפי פָּעֹל הם נדירים: יָכֹלְתִּי,קָטֹנְתִּיּ,יָגֹרְתִּי. בגוף שני רבים ורבות, בגלל תזוזת הטעם הופך החולם לקמץ קטן: יְכָלְתֶּם.
עתיד וציווי
צורת העתיד קיימת (בגזרת השלמים) בשתי נטיות: יִקְטַל ויִקְטֹל (היסטורית: yaqtulu ,*yiqtalu*). חלק מהשורשים נוטים לפי יקטַל (למשל ילבש, ישכב, יטעם) וחלק לפי יקטֹל (למשל ישמור, יפקוד, יקלוט). במקביל גם בציווי קיימות הצורות לְמַד, שְמֹר. יש שורשים נדירים הנוטים בשתי הצורות, למשל יחפַּץ וגם יחפֹּץ. בפעלים העלולים יש שרידים של נטייה שלישית: יִקְטֵל (yaqtilu*), למשל יִתֵּן.
מקור
הצורה לִשְׁכַּב היא חריגה. שגיאה נפוצה היא הטיית המקור של השורש ר.כ.ב בדומה להטייה חריגה זו - אך נטיית המקור התקינה היא לִרְכֹּב.
בינוני
נטיית הבינוני היא יוֹשֵב, יוֹשֶבֶת (או: יוֹשְבָה), יוֹשְבִים, יוֹשְבוֹת. במקביל לנטיות קָטֵל, קָטֹל בנטיית העבר גם בבינוני יש גָּדֵל, גְּדֵלָה, גְּדֵלִים, גְּדֵלוֹת; יָכוֹל, יְכוֹלָה, יְכוֹלִים, יְכוֹלוֹת. בבניין קל קיימת גם צורה סבילה מיוחדת, בינוני פָּעוּל: שָמוּר, שְמוּרָה, שְמוּרִים, שְמוּרוֹת.
כשם עצם, הבינוני יכול לקבל יידוע ושיוך כמו השומר, השומר שלי ומאפיינים נוספים של שם העצם שאינם קיימים עבור הפועַל. כאשר מאפיינים אלו משמשים עם הבינוני, הוא הופך להיות שמני, ואינו נתפש עוד כפועל.
בניין נִפְעַל
בניין נפעל מתאפיין במוספית תחילית נ|נו"ן, המופיעה בנטיית העבר והבינוני, והופכת לדגש - בגלל הידמות מלאה - בנטיית העתיד (כלומר נשבר בעבר - יִנְשָבֵר בעתיד - הפך ליִשָּבֵר). הוראתו המקורית של בניין נפעל היא פעולה חוזרת של בניין קל (נעצב, נסמך), אולם לאחר היעלמות הסביל הפנימי של בניין קל, החל נפעל לשמש גם כסביל של בניין קל (נכתב, נשבר, נגנב). לבניין נפעל מספר משמעויות, הדומות למשמעויות של בניין התפעל:
הבניין המקביל לבניין זה בערבית, הן מבחינת צורה והן מבחינת המשמעות המרכזית הוא בניין 7, إِنْفَعَلَ - אִנְפַעַלַ.
מערכת בניין הִפְעִיל
מערכת בניין הפעיל כוללת את הבניינים הִפְעִיל ובניין הֻפעל: בניין הפעיל הוא בניין פעיל, ואילו בניין הופעל משמש כסביל פנימי של בניין הפעיל.
בניין הִפְעִיל
בניין הפעיל מתאפיין בתחילית ה|ה' ובחיריק מלא בעי"ן הפועל, שהופך בנטיות מסוימות לפתח בגלל חוק פיליפי.יש להדגיש כאשר מסתכלים על האות הרביעית ( י ) זה מאפיין את בניין הפעיל משערים שהה' התחילית הייתה מנוקדת בעבר בתנועת a, שנשתמרה למשל בצורות הציווי והמקור. בזמן עתיד ובבינוני נבלעה הה' בשכנותיה (מְהַפְקִיד > מַפְקִיד), ושרידים שלה נשתמרו בכמה פעלים במקרא (דַּלֹּתִי וְלִי יְהוֹשִׁיעַ, ) ובעיקר בשמות פרטיים כמו יהודה, יהוסף ויהושע.
הוראתו העיקרית של בניין הפעיל היא בניין גורם של בניין קל: האכיל לעומת אכל, השתיק לעומת שתק, הקפיץ לעומת קפץ. גרימה במונחים תחביריים מתבטאת בהוספת מושא נוסף לפועל: לעומת "לבש את הבגד" (מושא אחד), "הלביש את הילד בבגד" (שני מושאים). משמעות זו דומה למשמעותו המרכזית של הבניין המקביל לו, בערבית, أَفْعَلَ - אַפְעַלַ.
משמעויות נוספות של בניין הפעיל הן שינוי מצב: השמין, הסמיק (בדומה לבניין התשיעי בערבית, إِفْعَلَّ - אִפְעַלַּ) ובהשאלה, הכרזה: הצדיק – הכריז עליו שהוא צודק, הרשיע – הכריז עליו כעל רשע. רבים מהפעלים בבניין הפעיל במשמעות זו גזורים משמות תואר: החריש – גזור מחֵרֵש, מלבין - גזור מלבן, הזקין - גזור מזָקֵן, ואף פעלים הגזורים משם עצם: השׂכיל - גזור משׂכל.
יש גם פעלים השקולים בבניין הפעיל המייצגים פעולה פשוטה: הצליח, הקשיב, הקפיד, הפסיד, ועוד. מנחם מורשת הראה תופעה של מעבר פעלים מבניין קל לבניין הפעיל ללא שינוי משמעות, מתקופת הבית השני ואילך. לדוגמה, התיאור בתורה "ויגז שלוין מן הים" הפך במדרש ל"הגיז לבניו את השליו", הפועל "זנח" במגילת איכה הפך ל"הזניח" בדברי הימים: "כי הזניחם ירבעם ובניו" והפועל "לעג" בבניין קל, הפך ל"הלעיג".
בניין הֻפְעַל
בניין הופעל הוא הסביל הפנימי של בניין הפעיל, כלומר בניין שיש בו אותם עיצורים כמו בבניין הפעיל, פרט לכך שהתנועות שונות, וההבדל בתנועות מסמן את הסבילות. מאחר שהופעל הוא בניין סביל אין לו ציווי ומקור. סימנו של בניין הופעל הוא תנועת קובוץ בה' התחילית, אולם לפעמים מופיע קמץ קטן במקום הקובוץ, בעיקר בלשון המקרא.
מערכת הבניינים הכבדים
בשם "הבניינים הכבדים" וכן "הבניינים הדגושים" מכנים את שלושת הבניינים פִּעֵל, פֻּעַל, והִתְפַּעֵל, שמתאפיינים בדגש חזק תבניתי בעי"ן הפועל: קִשֵּר, קֻשַּר, הִתְקַשֵּר. הדגש החזק התבניתי מוביל להכפלה של עי"ן הפועל, וכתוצאה מכך נהגים בהם ארבעה עיצורים שורשיים (qittel, hitqattel). לפיכך מתאימים "הבניינים הכבדים" לשיבוץ של שורשים בני ארבעה עיצורים: פרס"ם – פרסם, פורסם התפרסם.
בניין פִּעֵל
כאמור בניין פיעל מתאפיין בדגש חזק בעי"ן הפועל, שהוא חלק מתבנית בניין זה. התנועה השנייה היא צירה, אבל פעמים רבות גם פתח: אִבַּד וְשִׁבַּר (איכה, ב', ט'). בפעלים מסוימים מופיעה במקרא תנועת סגול: דִּבֶּר, כִּפֶּר. משערים שבמקור הפרוטו-שמי שתי התנועות היו פתוחות: qattal* (בדומה לבניין המקביל בערבית, פַעַּלַ, فَعَّلَ). בעברית החדשה התרחב השימוש בבניין, ורוב הפעלים החדשים נגזרים בבניין פיעל.
המשמעויות של הבניין הן בין השאר:
בניין פֻּעַל
בניין פועל הוא הסביל הפנימי של בניין פיעל, ולפיכך מאפייניו דומים לאלו של בניין פיעל מלבד ההבדל בתנועות. בלשון חז"ל הבניין הזה נעלם ונשארה רק צורת הבינוני שלו, שהיא צורה שמנית מובהקת: משובש, מרובע. לבניין פועל, בדומה לבניין הופעל, אין צורות ציווי ומקור.
בניין הִתְפַּעֵל
בניין התפעל מתאפיין בשתי מוספיות תחיליות: הת- (בעבר, או אית"ן + ת בעתיד, או מת- בבינוני) ובדגש חזק תבניתי בעי"ן הפועל. בלשון חז"ל מופיע בניין זה עם תחילית נ|נו"ן במקום ה|ה"א ובקמץ בעי"ן הפועל: "נִתְפַּעָל": נתבקש, נשתנה, נשתמר. אף על פי שצורת "נתפעל" כבר לא נחשבת לצורתו הרשמית של בניין התפעל, היא נפוצה, יחסית, בעברית המודרנית (המילה "נשתמר", לדוגמה, מופיעה בערכים באנציקלופדיית "ynet").
כאשר פ"א הפועל ד|ד', ז|ז', ט|ט', צ|צ', או ת' מתרחשת הידמות חלקית או מלאה בין פ"א הפועל לת|ת"ו של הבניין: *התדיין > הידיין, *התתמם > התמם; אם פ"א הפועל היא אחד מהעיצורים ז', ס|ס', ש|ש' או צ' מתרחש שיכול עיצורים: *התשמע > השתמע, *התסרק > הסתרק. (כאשר פ"א הפועל היא אחד מהעיצורים ז', או צ' מתרחשים גם שיכול עיצורים וגם הידמות: *התזמן > הזתמן > הזדמן, *התצלם > הצתלם > הצטלם).
המשמעויות של הבניין:
התפעל יכול להיות צורה חוזרת לפיעל פעיל ופוּעל סביל. למשל: גילח, גולח, התגלח. גילח הוא הצורה הפעילה, גולח הוא צורת הסבילה והתגלח (=גילח את עצמו) הוא צורה החוזרת.